Stjerneforvalter i trøbbel har begynt nedsalget i Thin Film
Neil Woodford måtte i juni stenge sitt største fond på grunn av massiv kundeflukt. Ifølge selskapet ble avgjørelsen tatt for å sikre at investorenes interesser blir ivaretatt. (Foto: HANDOUT/Reuters/NTB Scanpix)
En rekke dårlige investeringer over de siste årene har i sommer innhentet en av Storbritannias mest kjente fondsforvaltere, Neil Woodford. Kundene begynte i år for alvor å bli lei av dårlige resultater, og trakk pengene sine ut av Woodford-fondene. Det skapte problemer for fondet som sitter på en rekke sure investeringer i små selskaper med illikvide aksjer.
I begynnelsen av juni sjokkerte Woodford kundene og hele finansbransjen i London med å stenge nødutgangen i hans største fond, ifølge Financial Times. Kundene ble låst inne, for å gi Woodford tid til å kvitte seg med lite likvide investeringer i et storstilt brannsalg.
Nyheten bidro til kursfall i de to Oslo Børs-noterte selskapene Idex og Thin Film Electronics der Woodford-fond er blant de største aksjonærene. Begge disse selskapene har ikke vært noen god investering for Woodford de siste årene.
Mens Thin Film-aksjen har falt nær 95 prosent i verdi de siste tre årene, har Idex falt 77 prosent i den samme perioden.
Dumper Thin Film
Onsdag kveld flagget Woodford Investment Management at fond de forvalter har solgt nær 50 millioner aksjer i Thin Film Electronics. Woodfords totale eierandel i Thin Film faller dermed til 23,2 prosent.
DN har kontaktet Woodford og fikk torsdag ettermiddag et svar fra selskapets eksterne PR-rådgivere.
– Woodford vil ikke kommentere denne saken, skriver Matthew Jones i kommunikasjonsbyrået Four.
– Avgjørelsen om å forlenge stengningen av handelen i fondet ble tatt for å sikre at investorenes interesser blir ivaretatt. Det gir Neil og hans team den nødvendige tiden til å gjennomføre endringer i porteføljen som tidligere skissert for å levere det best mulige utfallet for investorene, skrev Woodford i en pressemelding i begynnelsen av juli.
Hvor mye har Idex-aksjen falt de siste 3 åra?
77 prosent